**УВАЖАЕМИ РОДИТЕЛИ,**

 ДГ “Радост“ започва постепенно и контролирано възобновяване на дейността си от 01.06.2020г.За целта се въвеждат следните правила:

 Безопасността, опазването и защитата на децата са от първостепенно значение в работата на детската градина. В ситуацията на COVID-19 всички търсим най-адекватните мерки за осигуряване на безопасна и здравословна среда, позволяваща постепенното възобновяване на процеса на педагогическо взаимодействие в детските градини/ясли, при спазване на строги противоепидемични правила:

1. Макар че детските градини/ясли се отварят за посещение от всички деца, в настоящата ситуация единствената сигурна и безопасна среда с гарантирана физическа дистанция е домашната, затова е **препоръчително децата, за които има възможност да се грижи възрастен, да останат вкъщи.** Това важи още в по-голяма степен за децата, живеещи в едно домакинство с възрастни хора и с такива от рискови групи, както и в случаите, когато за придвижването до детската градина/ясла се налага използването на обществен транспорт – вътрешноградски или между населените места. Анализът на ситуацията към момента показва, че опасността съвсем не е преминала, ето защо е въпрос на отговорност родителите, които могат да намерят друго, по-безопасно решение за своите деца, да не ги изпращат в детска градина/ясла.
2. Подновяването на посещението на детска градина/ясла може да стане само по желание на родителите и с изричното условие, че са запознати и декларират, че ще спазват новите правила за работа на детската градина/ясла, за което подписват декларация по образец еднократно при подновяване на посещението на детска градина/ясла от детето. В тази връзка отговорността за решението за посещаване на детската градина/ясла остава изцяло за родителите, доколкото към момента няма мярка, която да гарантира напълно безопасността на децата, които посещават детската градина/ясла, още повече, че физическият контакт при ежедневното и в продължение на часове общуване между децата и с персонала, който се грижи за тях, е неизбежен. За подновяване на посещението на децата от родителите не се изисква представянето на медицински бележки съгласно чл. 4, ал. 4 и 5 от Наредба № 3 от 05.02.2007 г. за здравните изисквания към детските градини/ясли. Посещението на детска градина/ясла на децата със СОП и/или хронични заболявания се извършва след предварителна консултация с личния лекар на детето.
3. Отварянето на детската градина за посещение ще започне от 1 юни. Посещението на детска градина/ясла е допустимо само за деца, които са записани в съответната детска градина/ясла през учебната 2019-2020 год. Очакваният брой в групата ще бъде между 12 и 16 деца. В края на всяка работна седмица ще се проучва броя на децата, които се очаква да посещават детската градина през следващата седмица, след което ще бъдете информирани за създадената организация и графика за посещение на детското заведение и ще Ви бъде потвърдена възможността за посещение на детска градина от детето.
4. Приемът в детската градина/ясла се извършва в по-дълъг интервал от време, а ако климатичните условия го позволяват – на двора като отстоянието между семействата е най-малко 2 м. Не се допуска влизането на придружителите на децата в сградата на детската градина/ясла. Приемът в детската градина се извършва от медицинско лице, като в случай на констатиране на признаци на заболяване на детето ще бъде отказано приемането му. От момента на влизане на детето в сградата на детската градина от детето не се изисква използване на предпазна маска, освен ако на дете със СОП и/или с хронично заболяване това не е изрично препоръчано от личния му лекар.
5. При съобразяване с климатичните условия (когато не вали) децата остават навън с изключение на времето за хранене и почивка, като за децата се организират игри, които да осигурят необходимата позитивна емоционална среда.
6. Предвид спецификата на работата в детските градини/ясли следва да е ясно, че:
* спазването на физическа дистанция между децата и персонала в рамките на една група не е възможно;
* физическата дистанция е задължителна между родителите и персонала на детската градина/ясла.

**От родителите, които са преценили, че детето ще възстанови посещението си на детска градина/ясла, се очаква:**

* най-късно два работи дни преди планираното посещение, да уведомят учителят на съответната група и/или директора за датата, на която детето ще започне да посещава детска градина/ясла, за периода (седмица/месец) на планираното посещение и за продължителността на дневния му престой.
* да декларират обстоятелството, че не им е известно детето да е било в контакт със заразно болни и нямат признаци на болест през последните 14 дни. В декларацията родителите посочват, че са запознати и солидарно отговорни за спазване на правилата на работа в детската градина/ясла
* да не използват градски транспорт за придвижване до детската градина/ясла и обратно винаги, когато това е възможно
* не се позволява внасянето в детската градина/ясла лични играчки
* да водят детето си на детска градина/ясла и да го вземат при стриктно спазване на графика/реда, за да се предотврати струпване, като изчакат на нужното разстояние -2 м.
* да се запознаят с предоставените им от детската градина/ясла полезни препоръки и да подкрепят усилията на институцията за спазване на правила, хигиена и психично здраве по време на реадаптацията на детето им
* да измерват всяка сутрин температурата на децата си и да не ги водят на детска градина/ясла дете,когато забележат признаци на заболяване и/или има температура по-висока от 37,3 градуса, както и да организират незабавното вземане на детето, в случаите когато бъдат уведомени от медицинското лице в детската градина/ясла, че то проявява признаци на заболяване
* да придружават детето само до мястото за прием, без да влизат в сградата на детската градина/ясла, освен ако не бъдат помолени за това
* да осигурят плик, в който детето да поставя обувките, с които то пристига в детската градина/ясла (след събуване на обувките детето или приемащия го в детската градина/ясла възрастен поставя обувките в плика, след което детето обува пантофи, които са предварително почистени вкъщи)
* да осигурят поне два броя маски, в случай че носенето на маска е по препоръка на личния лекар на детето.
* ежедневно да попълват във филтърна тетрадка трите имена на детето , стойността на измерената сутрешна температура на детето си и да положат подписа си.

Молим Ви до 27.05.2020г. да заявите на учителите на съответните групи във вашите фейсбук групи датата, на която детето ще започне да посещава детската градина, периода (седмица/месец) и продължителността на дневния му престой.